
Praksisrapport fra England  fra Katrine Vefferstad

1. Generell del - referat fra turen

Jeg, Sara, Elisabeth og Roalnd ankom London på kvelden mandag 5. mars og vi skulle tilbringe de neste 3 dagene der før vi dro til Nottingham og Beeston. Det var artig å få være et par dager i London og bare være turist før vi måtte starte på den mer arbeidsomme delen av oppholdet. Det var også godt å kunne være i London og få litt av den engelske kulturen og språket inn før vi kom til Beeston. Dagene i London var på en måte en slags lett tilvenningsfase der vi ble bedre kjent med hverandre og England. 

Når vi kom til Beeston ble vi møtt av vertsfamiliene våre uten for Roundhill Primary school. Elisabeth og jeg skulle bo hos familien Forman som bodde rett ved siden av skolen. Og allerede den første kvelden tok noen av lærerne med oss en liten tur ut på en av de lokale pubene.

Fredag 9. Mars var vårt første møte med Roundhill Primary school, og det var ikke helt som første møtet med en norsk skole. Vi ble med en gang tatt med på fellesmøte for alle lærerne der Simon Thompson, som er inspektør ved R.P.S, introduserte oss for resten av personalet. Resten av dagen gikk med til å få masse informasjon om skolen og en grundig omvisning rundt på skolen av elever fra elevrådet. 

Den første uka var det generelt mye info og mye nytt som skulle læres, og det var ganske slitsomt å være på skolen fra 8 om morgenen til 4 om ettermiddagen. De to siste ukene begynte ting å gå lettere, jeg kom delvis inni forskjellige rutiner og jeg vart bedre kjent med elevene i klassen og personalet på skolen.

Tiden i Beeston gikk veldig fort, men vi fikk gjort utrolig mye. Alle dagene hadde som regel fult program, og det var hele tiden så mye artig som skjedde. Vi hadde det så bra, og rett og slett ikke tid til å sette oss ned og tenke over at man kanskje hadde hjemlengsel og savnet kjæreste og venner hjemme i Norge. 

2. Hoveddel - subjektiv refleksjon

Alt i alt hadde jeg en veldig fin og lærerik tur til England og Nottingham. Det som utmerker seg som spesielt positivt er at vi ble så godt tatt i mot både blant vertsfamiliene, praksislærerne og de øvrige lærerne på skolen. Første inntrykket vi fikk av lærerne, spesielt de som var vertene våre, var at de var veldig i vennlige, imøtekommende og genuint interessert i å bli kjent med oss, ta oss med på  ting og vise oss rundt i nærmiljøet. 

Allerede fra begynnelsen følte jeg meg “hjemme” på personalrommene og  blant de andre lærerne som var der. Dette føler jeg er en stor kontrast til hvordan jeg har opplevd det her hjemme i Norge. Når jeg, som student, har kommet på personalrommet på nye skoler her i Norge har jeg ofte følt at jeg, på en måte, er i veien for de fast ansatte lærerne. Og det blir ofte slik at student gruppene klynger seg sammen i et eget hjørne. Jeg mener og tror at norske skoler som tar i mot praksisstudenter bør bli flinkere til å være mer åpen mot de studentene som kommer. Jeg tror detter er noe vi her i Norge kan lære av. 

En ting som var spesielt med Roundhill  var at de hadde noe de kalte “The Roundhill way” som gikk ut på at man skulle: smile, og si hei. Gi en hjelpende hånd. Være fredlig og omtenksom. Man skulle høre etter med hele kroppen, og vise at man brydde seg. Og på samlingsstund hver fredag var det utdeling av div. diplomer for de elevene som hadde utmerket seg på noen av disse punktene. Jeg synes dette er god måte å få fram positiv atferd på, og som gjør at elevene selv vil ha et ønske om å bli gode. Det fine med “The Roundhill way” syns jeg er at man ikke behøver å være faglig sterk for å klare å oppfylle punktene, og jeg vil ta med meg ideen om “The Roundhill way” videre i min utdannelse og virke som lærer i den  norske skolen.

Sammenlignet med praksis i Norge føler jeg at det ikke var min undervisningstrening som var det viktigste, men det å se, observere og erfare hvordan skolehverdagen og skolesystemet fungerer i et annet land. Selvsagt fikk jeg også muligheten til å undervise under praksis oppholdet, men mesteparten av tida fungerte jeg nærmest som en assistent til den vanlige læreren. Og allerede fra første mandagen av hadde jeg ansvar med å sitte sammen med og følge opp “target group”. “Target group” var en gruppe elever på 5-7 stk. som hadde litt konsentrasjons problemer og som trengte litt ekstra oppfølging på det faglige, men som ikke hadde noen form for diagnose på lærevansker, ad/hd el.

Roundhill er en ganske stor skole med mange elever, men bygningen er liten i forhold til elevmassen. Trinnet jeg og Roland var på bestod av 2 klasser på ca 60 elever, og de var fordelt på kun 2 klasserom. Det vil si at elevtettheten i et enkelt klasserom var veldig stor, og det var trangt. Likevel fungerte klasserommene bra, og elevene var delt inn i gruppe etter hvilket fag de hadde, slik at de som var på det samme nivået satt sammen. Dette gjorde det lettere for læreren å hjelpe flere elever på en gang, og på den måten rekke over flere elever når man er aleine med klassen. 

En ting jeg syntes var ganske slitsomt med tanke på en norsk skoledag var at det var utrolig lange dager. For oss studenter og lærere var kanskje ikke dagen så mye lenger enn hjemme i Norge, men elevene var på skolen fra ca ni om morgenen og helt til klokka halvfire om ettermiddagen, og i løpet av den tida hadde vi 4 undervisningstimer. Riktig nok hadde de en times lunsj midt på dagen, og 20 minutters pause mellom de andre timene, men det er et lite paradoks er at jeg følte ikke vi fikk gjort så mye mer i løpet av en skoledag enn det vi gjør her hjemme.

En ting som var litt spesielt med min praksislærer på Roundhill var at hun var like gammel som meg (23 år) og hun hadde ennå ikke helt fullført lærerutdanningen sin. Riktig nok hadde hun bare et par uker igjen som lærling, og til hun var ferdig utdannet lærer, men det er ikke akkurat noe jeg ville ha opplevd i Norge, trur jeg. Selv om praksislæreren min var ung og nyutdannet, følte jeg ikke at dette var noe hinder, i og med skolen og det engelske skolesystemet var helt ukjent for meg. Hadde dette forekommet på en Norsk skole trur jeg at jeg ville ha følt det annerledes. I og med at vi var like gamle og kom så å si rett fra skolebenken begge to trur jeg gjorde at vi lett fant tonen oss i mellom, og det var lettere for praksislæreren å sette seg inn i min situasjon. Vi kom veldig godt over ens og vi fungerte godt som et team, selv om hun var borte en dag i uka på egne studiekurs.

I og med at vi var aleine som studenter i de forskjellige klassene, var det ikke mye jeg så til de andre studentene i løpet av skoledagen. For meg var ikke det noe hinder at jeg jeg var aleine (som student) i klasserommet, og ikke hadde noen andre studenter å støtte meg til hvis jeg skulle trenge hjelp. Jeg synes det var noe befriende over det at det ikke satt mange  medstudenter fulgte med og skulle bedømme hver ting jeg gjorde. De få gangene jeg savnet å ha ei praksisgruppe var når jeg skulle planlegge hele timer aleine og ikke hadde noen å rådføre meg med som var inne i planlegginga. På mange måter trur jeg at det var en god forberedelse til hvordan er det er i det daglige arbeidet som lærer.

3. Sluttevaluering

Jeg kan på det sterkeste anbefale andre å dra på utenlandspraksis til Roundhill Primary School. Det er en fin og kreativ skole der man blir godt mottatt og inkludert i kollegiet både på og uten for skolen. 

Jeg føler at det faglige utbyttet med å være på utenlandspraksis er stort siden jeg fikk sett ting fra et annet ståsted og i et annet lys enn det jeg har fra før. På Roundhill hadde de også stor vekt på læringsstrategier og tilpasset opplæring, og de bevisstgjorde elevene på hvilken måte de lærte best. 

Med tanke på det økonomiske så var jeg glad jeg hadde startet å spare inn penger forholdsvis tidlig, slik at jeg hadde et lite overskudd som jeg kunne bruke på turen. Vi fikk litt støtte fra Lånekassen, men det var ikke mer enn 1500-2000 kr på hver, og det holdt nesten til fly- og togbillettter. Mat, drikke og klær ganske mye billigere i England enn her hjemme, og man bor rimelig hos vertsfamiliene, så bo utgiftene blir ikke veldig mye større enn om man skulle ha vært hjemme.


